Okresná prokuratúra Bardejov 
Kellerova 7, 085 43 Bardejov 	

Sp. zn. : Pv 792/11/7701	Bardejov, 24.2.2012
EEČ : 2-54-4-2012

U Z N E S E N I E

Trestná vec:	obvinený XXXXX 
Prečin:	ohrozenie pod vplyvom návykovej látky podľa § 289 odsek 2 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Bardejov
Rozhodnutie:
Podľa § 214 odsek 1 Trestného poriadku postupujem vec trestného stíhania obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	povolanie: invalidný dôchodca
Okresnému dopravnému inšpektorátu Okresného riaditeľstva PZ SR v Bardejove, oddeleniu bezpečnosti cestnej premávky a dopravných evidencií.
Skutková veta:
Dňa 02. 11. 2011 v čase okolo 15.15 hod. v Bardejove po frekventovanom chodníku okolo cesty ulice kpt. Nálepku v smere na Prešov viedol nemotorové vozidlo - bicykel, kde bol zastavený a kontrolovaný hliadkou PZ, pri ktorej kontrole sa bezdôvodne odmietol podrobiť dychovej skúške elektronickým meračom Dräger, ako aj lekárskemu vyšetreniu a odberu krvi na zistenie požitia alkoholických nápojov.
Právna veta:
pretože výsledky vyšetrovania preukazujú, že nejde o trestný čin, ale ide o skutok, ktorý by mohol byť priestupkom.
Odôvodnenie:
	Poverený príslušník PZ uznesením sp. zn.: ORP-41/DI-BJ-2011 zo dňa 02. 11. 2011 podľa § 199 ods. 1 Trestného poriadku začal trestné stíhanie a súčasne podľa § 206 ods. 1 Trestného poriadku vzniesol obvinenie XXXXX, nar. XXXXX, trvale bytom Kpt. Nálepku 405/55, XXXXX, invalidnému dôchodcovi, za prečin ohrozenia pod vplyvom návykovej látky podľa § 289 ods. 2 Trestného zákona na tom skutkovom základe tak, ako je uvedený vo výrokovej časti tohto uznesenia. 

            Preskúmaní na vec sa vzťahujúceho vyšetrovacieho spisu po ukončení skráteného vyšetrovania bolo zistené, že skutok, pre ktorý sa vedie trestné stíhanie, nie je možné kvalifikovať ako trestný čin ohrozenia pod vplyvom návykovej látky podľa § 289 ods. 2 Tr. zákona, avšak tento je možné kvalifikovať ako priestupok proti bezpečnosti a plynulosti cestnej premávky podľa § 22 ods. 1 písm. a/ zákona SNR č. 372/1990 Zb. o priestupkoch v znení neskorších zmien a doplnkov (ďalej len "zákon o priestupkoch").    

	Prečinu ohrozenia pod vplyvom návykovej látky podľa ustanovenia § 289 ods. 2 Trestného zákona sa dopustí ten, kto sa pri výkone zamestnania alebo inej činnosti uvedenej v odseku 1 odmietne podrobiť vyšetreniu na zistenie návykovej látky, ktoré sa vykonáva dychovou skúškou alebo orientačným testovacím prístrojom, alebo sa odmietne podrobiť lekárskemu vyšetreniu odberom a vyšetrením krvi alebo iného biologického materiálu, či nie je ovplyvnený návykovou látkou, hoci by to pri vyšetrení nebolo spojené s nebezpečenstvom pre jeho zdravie.

           Takéto ohrozenie však všeobecne nevyplýva z jazdy podnapitého bicyklistu, a to s prihliadnutím na kinetickú silu bicykla, na rozdiel od motorového vozidla, ktoré svojou váhou a motorickou silou môže spôsobiť závažnejšie deštruktívne následky.

           Práve z hľadiska možných deštruktívnych následkov nie je teda jazda cyklistu v stave vylučujúcom spôsobilosť činnosťou, pri ktorej by mohol ohroziť život alebo zdravie ľudí alebo spôsobiť značnú škodu na majetku.

           Keďže jazda cyklistu na bicykli v stave vylučujúcom spôsobilosť nie je činnosťou, pri ktorej by mohol ohroziť život alebo zdravie ľudí alebo spôsobiť značnú škodu na majetku, ani jeho odmietnutie podrobiť sa príslušnému vyšetreniu na zistzenie návykovej látky nemožno kvalifikovať ako prečin ohrozenia pod vplyvom návykovej látky podľa § 289 ods. 2 Tr. zákona. Takéto odmietnutie je možné však kvalifikovať ako priestupok podľa § 22 ods. 1 písm. a/ zákona o priestupkoch.  

           Takúto jazdu na bicykli je však možné kvalifikovať ako priestupok proti bezpečnosti a plynulosti cestnej premávky podľa § 22 ods. 1 písm. a/ zákona o priestupkoch, t. j. kto sa ako vodič vozidla odmietne podrobiť vyšetreniu na zistenie požitia alkoholu alebo inej návykovej látky spôsobom ustanoveným osobitným predpisom, hoci by také vyšetrenie nebolo spojené s nebezpečenstvom pre jeho zdravie.

           Poukazujúc na vyššie uvedené skutočnosti bolo preto potrebné rozhodnúť tak, ako je uvedené vo výrokovej časti tohto uznesenia a postúpiť vec podľa § 214 ods. 1 Tr. poriadku na prejednanie priestupku Okresnému dopravnému inšpektorátu OR PZ SR v Bardejove, oddeleniu bezpečnosti cestnej premávky a dopravných evidencií. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Martin Tuleja
prokurátor